Pellegrini, Peter, predseda NR SR (2024-01-16):
Pán predseda, aby sme sa tu nehádali cez mikrofón. Keď máte pocit, že Národná rada alebo ja osobne sme urobili niečo v rozpore s ústavným zákonom, vy nie ste vykladač ústavy ani ústavných zákonov, obráťte sa v zmysle príslušných predpisov na Ústavný súd a uvidíme, kto má pravdu. Ďakujem veľmi pekne. Pristúpime teda k hlasovaniu. Panie poslankyne, páni poslanci, pokračujeme v prerušenom rokovaní. Ešte pred tým dám hlasovať o procedurálnom návrhu pani poslankyne Marcinkovej, ktorá v mene troch poslaneckých klubov – SaS, KDH a PS – podáva procedurálny návrh, aby sme do programu 6. schôdze zaradili nový bod programu, a to návrh skupiny poslancov na prijatie uznesenia k ruským útokom severokórejskými balistickými strelami na Ukrajine, tlač 145. Prosím, prezentujme sa a hlasujme o tomto návrhu zaradiť ďalší bod do rokovania tejto schôdze. (Hlasovanie.) Prítomných 139 poslancov, za 62, proti 29, zdržalo sa 48. Tento návrh sme neschválili. Komunikoval som iba s odborom legislatívy a s príslušnými, s príslušným výborom, ktorý gestoruje legislatívny proces návrhu zákona kompetenčného, o ktorom budeme hovoriť, a potvrdili len preklep v slove február alebo februára. Aj v minulosti, dokonca na poslaneckom grémiu, bolo rozhodnuté, že pokiaľ ide len o takúto drobnú chybu, ktorá nemá vôbec vplyv na obsah ani zákon, tak sa môže dať o tom hlasovať, ale ja to dám rozhodnúť Národnej rade hlasovaním. (Reakcie z pléna.) Pán Galko, pokoj, kľud. O tých pozmeňujúcich návrhoch, ktoré ste vy, pán Dostál, ako príklad uviedli, sa nehlasovalo preto, že tam chýbali celé state, boli vynechané celé strany z tých pozmeňujúcich návrhov, ktoré, o ktorých sme nedali hlasovať. On hovorí, on hovorí o zákone inom, o rozpočte, kde chýbali celé... Pán Galko, ja som pre vás neni žiadny dilino, dobre? Vy sa slušne správajte, lebo vás dám vykázať z rokovacej sály! Upozorňujem vás v zmysle rokovacieho poriadku, aby ste sa správali slušne v rokovacej sále. Ak ešte raz budete používať nadávky alebo hanlivý výraz, dám vás vykázať z rokovania Národnej rady! (Výkriky v sále. Potlesk.) Dávam hlasovať o procedurálnom návrhu pána poslanca Dostála, nech je to rozhodnutie Národnej rady, ktorý navrhuje, aby sme nedali hlasovať o pozmeňujúcom návrhu pána poslanca Romana Malatinca. Prosím, prezentujme sa a hlasujme. (Hlasovanie.) Prítomných 140, za 62, proti 77, zdržal sa 1 poslanec. Takže návrh pána poslanca Dostála sme neschválili. Pristúpime teraz k hlasovaniu v druhom čítaní o zákone z 20. decembra 2023, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy, vrátenom prezidentkou Slovenskej republiky na opätovné prerokovanie Národnou radou, tlač 125. Dávam slovo spoločnému spravodajcovi z výboru pre verejnú správu a regionálny rozvoj, poslancovi Romanovi Malatincovi, aby hlasovanie uvádzal. Nech sa páči, pán spravodajca, máte slovo. (Hlasovanie o zákone z 20. decembra 2023, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony, vrátenom prezidentkou Slovenskej republiky na opätovné prerokovanie Národnou radou Slovenskej republiky , tlač 125.)